b'\n_START_ARTICLE_\nAkord\n_START_SECTION_\nIstoric\n_START_PARAGRAPH_\nLa momentul lans\xc4\x83rii pe pia\xc8\x9ba muzical\xc4\x83, forma\xc8\x9bia era alc\xc4\x83tuit\xc4\x83 din trei membri: Igor S\xc3\xa2rbu, Igor Stribi\xc8\x9bchi \xc8\x99i Victor Balan. Ace\xc8\x99tia \xc3\xaencep \xc3\xaen 2007 o colaborare cu casa de discuri Music Master, care a durat aproximativ un an de zile.\n_START_SECTION_\nDebut\n_START_PARAGRAPH_\nTrupa a debutat pe pia\xc8\x9ba muzical\xc4\x83 cu melodia \xe2\x80\x9eUnde-i dragostea\xe2\x80\x9d. \xc3\x8en iunie 2007, Victor Balan p\xc4\x83r\xc4\x83se\xc8\x99te forma\xc8\x9bia, iar mai t\xc3\xa2rziu, \xc3\xaen urma unui casting organizat de membrii r\xc4\x83ma\xc8\x99i, forma\xc8\x9biei i se al\xc4\x83tur\xc4\x83 un nou membru, Victor R\xc4\x83ilean._NEWLINE_\xc3\x8en 2008, Compania muzical-literar\xc4\x83 \xe2\x80\x9eFabrica de Hituri\xe2\x80\x9d cump\xc4\x83r\xc4\x83 drepturile de autor de la casa de discuri Music Master, astfel Iurie Badicu devenind noul manager al forma\xc8\x9biei Akord.\n_START_SECTION_\nPrimul concert solo\n_START_PARAGRAPH_\n\xc3\x8en decembrie 2008, trupa sus\xc8\x9bine primul s\xc4\x83u concert la Palatul Na\xc8\x9bional, lans\xc3\xa2nd \xc3\xaen cadrul evenimentului primul lor album, \xe2\x80\x9eCerul care ne-a unit\xe2\x80\x9d, g\xc4\x83zduind invita\xc8\x9bi din Rom\xc3\xa2nia: Mihai Tr\xc4\x83istariu \xc8\x99i forma\xc8\x9bia Talisman.\n_START_SECTION_\nFormula de duet\n_START_PARAGRAPH_\n\xc3\x8en prima jum\xc4\x83tate a anului 2010, Victor R\xc4\x83ilean p\xc4\x83r\xc4\x83se\xc8\x99te forma\xc8\x9bia, iar Igor S\xc3\xa2rbu \xc8\x99i Igor Stribi\xc8\x9bchi continu\xc4\x83 s\xc4\x83 evolueze \xc3\xaen formula de duet. _NEWLINE_\xc3\x8en toamna anului 2010 forma\xc8\x9bia Akord lanseaz\xc4\x83 c\xc3\xa2ntecul \xe2\x80\x9eM\xc4\x83 Doare\xe2\x80\x9d, devenit cel mai consacrat \xc8\x99i cunoscut \xc8\x99lag\xc4\x83r al trupei. Dou\xc4\x83 luni mai t\xc3\xa2rziu, forma\xc8\x9bia \xc3\xaen colaborare cu Cristina Croitoru lanseaz\xc4\x83 c\xc3\xa2ntecul \xe2\x80\x9eC\xc3\xa2nd te Visam\xe2\x80\x9d._NEWLINE_O colaborare frumoas\xc4\x83 cu compozitorul Eugen Doga a rezultat lansarea c\xc3\xa2ntecului \xe2\x80\x9eCodrii Mei\xe2\x80\x9d. Tot cu Eugen Doga au fost realizate alte dou\xc4\x83 melodii: \xe2\x80\x9eOchiul t\xc4\x83u iubit\xe2\x80\x9d \xc8\x99i \xe2\x80\x9eOra\xc8\x99ul Meu\xe2\x80\x9d, cel din urm\xc4\x83 dedicat ora\xc8\x99ului Chi\xc8\x99in\xc4\x83u._NEWLINE_\xc3\x8en 2015 Akord lanseaz\xc4\x83 o melodie \xc3\xaen colaborare cu artista poporului Anastasia Lazariuc, \xe2\x80\x9eSatele Moldovei Mele\xe2\x80\x9d, iar mai t\xc3\xa2rziu apare un nou \xc8\x99lag\xc4\x83r \xe2\x80\x9eIvana\xe2\x80\x9d._NEWLINE_\xc3\x8en 2016, repertoriul forma\xc8\x9biei este completat de o nou\xc4\x83 pies\xc4\x83, \xe2\x80\x9eMAMI\xe2\x80\x9d, \xc3\xaen colaborare cu interpretul rom\xc3\xa2n UDDI. Tot \xc3\xaen 2016 b\xc4\x83ie\xc8\x9bii lanseaz\xc4\x83 melodia \xe2\x80\x9eArmele\xe2\x80\x9d. _NEWLINE_Anul 2018 le completeaz\xc4\x83 repertoriul cu dou\xc4\x83 melodii: \xe2\x80\x9eMy Lover\xe2\x80\x9d \xc8\x99i \xe2\x80\x9eO fi Oare\xe2\x80\x9d, cea din urm\xc4\x83 fiind lansat\xc4\x83 \xc3\xaen decembrie, la aniversarea a 12 ani de carier\xc4\x83.\n_START_SECTION_\nAl doilea concert solo - OPUS\n_START_PARAGRAPH_\nS-a \xc3\xaent\xc3\xa2mplat pe 9 februarie 2019, la Palatul Na\xc8\x9bional \xe2\x80\x9eNicolae Sulac\xe2\x80\x9d din Chi\xc8\x99in\xc4\x83u. B\xc4\x83ie\xc8\x9bii din AKORD au sus\xc8\x9binut un spectacol aniversar, \xc3\xaen cadrul c\xc4\x83ruia au fost acompania\xc8\x9bi de o orchestr\xc4\x83 mixt\xc4\x83. Daniela Burlaca a fost regizoarea spectacolului, iar Sens Music a fost organizator \xc8\x99i furnizor exclusiv de echipamente scenice._NEWLINE_Spectacolul OPUS a finalizat cu lansarea unui nou album, care include cele mai noi crea\xc8\x9bii marca Akord, dar \xc8\x99i piese deja celebre, reorchestrate. _NEWLINE_\xe2\x80\x9eA venit momentul s\xc4\x83 prezent\xc4\x83m publicului spectator \xc8\x99i viziunile artistice, de compozi\xc8\x9bie muzical\xc4\x83, ce nu le-am ar\xc4\x83tat p\xc3\xa2n\xc4\x83 acum, iar acest spectacol, cu acest generic interesant - OPUS, este un prilej deosebit pentru noi, ca s-o facem, at\xc3\xa2t \xc3\xaen calitate de interpre\xc8\x9bi c\xc3\xa2t \xc8\x99i \xc3\xaen postura de compozitori\xe2\x80\x9d, a declarat Igor Stribi\xc8\x9bchi._NEWLINE_\xe2\x80\x9eSuntem foarte recunosc\xc4\x83tori publicului nostru fidel, care deja al 12-lea an este cu noi. \xc8\x98tim c\xc4\x83 vor veni la acest spectacol at\xc3\xa2t acei fani, care la \xc3\xaenceputul carierei noastre erau liceeni, c\xc3\xa2t \xc8\x99i p\xc4\x83rin\xc8\x9bii lor, care ne-au \xc3\xaendr\xc4\x83git pentru melodicitatea pieselor \xc8\x99i mesajul textual de calitate\xe2\x80\x9d, a men\xc8\x9bionat Igor S\xc3\xa2rbu.'